Misarao’

Misarao’ (阿美族的第二收穫祭祀) 
Itiya ho ira ko piketon no mato’asay to kakawa no romi’ad, ira ko pakakaan ato pasafaan sanay to romi’ad no cecay mihecaan. O pakakaan a romi’ad sanay i, itini i saka tosa folad tangasa falo folad (2-8), pasafaan a romi’ad i, i saka siwa folad tangasa cecay folad (9-1) ko sa’osi no to’as.

Orasaka, o paherekan no pakakaan a romi’ad i, midemak ko niyaro’ to tata’akay ilisin no mihecaan, onini ilisin i, oya todong pipafilongan to no ’Amis a finacadan, saka cidemak to kailisinan no mihecaan.

O paherekan no pasafaan a romi’ad i, midemad ko niyaro’ to saka tosa a pilitodan a lisin, misarao’ han no mato’asay ko ian a lisin, nika ihakowaan ko paromi’adan a midemak, o finawlan sato ko miketonay to romi’ad a misarao’, masasowal ko kalitaan no niyaro’ ato mama no kapah misetek to romi’ad ko kacipinangan.

Milicay to kakitaan no niyaro’ toya nga’ayay romi’ad ko pisarao’an romi’ad no niyaro’.

Nanoya, mi’ang’ang to ko mama no kapah to finawlan no niyaro’ itiya a romi’ad, misarao’ ko finawlan sato. Mara’od sato ko romi’ad, misa’opo ko mama no kapah to finawlan i sefi, misilsil ko mama no kapah to kasaselal no kapah, masetik mifoting i riyar ato i ’alo, pacakat i pisarao’an to to’as.

Maraod sato ko romi’ad to pisarao’an i, ocorom no mama no kapah ko kasaselal a kapah tayra i riyar ano eca tayra i alo’ a micelem mifoting itiya, o mama no kapah miocor to lakeling micorok to lomaloma’ milisiraw militoron, solsol han i ’oway ko siraw, pateli han i fakar ko toron, malo sakalahok no finawlan itira i sefi, todong paherekan no miheca to pasafaan pilitod misarao’ a lisin no niyaro’.

Nikawrira, nawhani ono aniniay to ko ’orip a mafalic to, oya masarao’ sanay a lekakawa to saki niyaro’ a pifiyol mato malasawaday to.

Itini i roma a niyaro’, tinako o niyaro’ no Falangaw i Posong, itira i tongce no mihecaan ko pisarao’an a romi’ad, todong “pitiko to mata’elifay romi’ad, misahalaka to anohakowaay” a dademaken.

Ono to’asan lisin no ’Amis ko pisarao’an, nikawrira mafiyol to no Payrang ko yincumin saka, o ’alomanay ’Amis a tamdaw caayay to pidemak to misarao’ a lisin, latek dengan to o Falangaw a niyaro’ ko milekoay ho to pisarao’an a lekakawa no ’Amis.

O tatodiong no pidemak to misarao’ a lisin o “pitiko to mata’elifay romi’ad, misahalaka to anohakowaay” sanay. Oya pitiko to mata’elifay, nawhani awaay ko pitelek to rikec no kasaniyaro’ no ’Amis, saka itini i tongce o kaloma’ocan a romi’ad, nai kailisinan tangasa i Tongce pasafaan (litosaan) a miheca o maanan ko fangafang no niyaro’ a maainiini massowal, mipakaolah to cinga’ayay ko demak a tamdaw no finawlan. Itiyaay ho a mato’asay o rao’ ko sapakaolah to tadamaanay a tamdaw, o nianan koya misarao’ hananay a paseniyang. O pisahalaka to anohakowaay sanay i, o niyaro’ sato ko mitelekay, anohakowaay no pakakaan romi’ad a dademakan i, itini toya kaloma’ocan mitelek, ano maketon to caay to ka nga’ay fafalicen.

Pakaynien no ’Amis a tamdaw i lisin ko sakarihaday no syakay no niyaro’, orasaka o pisarao’ a lisin o “sakarihaday a lisin” a han ko pitahidang.